Millaista ääntä panda pitää? Vastaus saattaa yllättää – "Ääntelyllään ne muistuttavat, että tauko on ohi" - Ähtärin pandat Lumi ja Pyry
Julkaistu 06.05.2018 08:17
Kuin varkain minulle on kevättalven aikana kehittynyt ”pandakahvitauko”. Se tarkoittaa sitä, että hoidettuani aamuisin oman tonttini farmilla kuntoon, pidän kahvitaukoni pandatalossa, kertoo Ähtärin kotieläintilan Asta Kestinmäki.
Vähintään kerran viikossa teen näin! Pandatalo vetää myös henkilökuntaa puoleensa kuin magneetti.
Kymmenisen minuuttia pandatalossa kahvikuppi kädessä ja työhön saa uutta puhtia. Yleensä Lumilla ja Pyryllä on aina samat touhut tullessani hieman ennen kymmentä paikalle: Pyry istuu tyytyväisenä rouskuttelemassa bambuja, Lumilla on menossa jo pienet ruokaperäiset.
Yleensä Pyry istuu tyytyväisenä rouskuttelemassa bambuja, Lumilla on meno päällä, kertoo Ähtärin kotieläintilan vastaava Asta Kestinmäki kahvitauoistaan pandatalossa. Kuva: Timo Ahopelto, Ähtärin eläinpuisto
Mikäli viivähdän pidempään, osat vaihtuvat tai molemmat suuntaavat ulkoilemaan.
Pandat ovat hellyttäviä ja hupaisia, vaikka sattuisi paikalle niiden torkkuhetken aikana. On taitolaji olla hupaisa myös nukkuessaan! Pandahan osaa olla äärettömän rento ja nukkumiskäyttäytymisessä on paljon samaa kuin meillä ihmisillä. Välillä vaihdetaan asentoa kyljeltä toiselle, nostetaan takajalkaa nojaamaan seinää vasten, toisinaan nukutaan jopa hyvinkin epämiellyttävän näköisissä asennoissa tai raavitaan unissaan kankkua.
Pandat osaavat olla hassuja myös nukkuessaan. Kuva: Timo Ahopelto, Ähtärin eläinpuisto
Joskus kahvitauolla on taipumus vähän venähtää – jos Lumi ja Pyry sattuvat ulkoilemaan, ei paikalta malttaisi millään lähteä takaisin sorvin ääreen. Myös asiakkaiden kommentteja ja ihastuneita ilmeitä on koukuttavaa seurata.
Yllättävintä pandoissa on ollut niiden ääntely. Etukäteen en osannut ajatella niiden ääntelevän millään tavalla. Mielikuvani pandasta oli niin harras, että ajattelin niiden olevan suorastaan mykkiä. Pandaa on vaikea kuvitella karjumassa. Kuvittelin niistä pääsevän korkeintaan jonkinlaista söpöä tuhinaa!
Työssäni kotieläintilalla kuulen päivittäin kotkotusta, ammumista ja määkimistä, niinpä ensimmäisen kerran pandan ääntelyä kuullessani kuvittelin, että ääni kaikuu omalta työmaaltani. Voitteko kuvitella, kaikista maailman äänistä pandan ääni muistuttaa vuohen määkimistä!
Monta kertaa meditatiivinen pandakahvihetkeni päättyykin siihen, että Lumi tai Pyry ”määkii” – ääntelyllään ne muistuttavat, että tauko on ohi ja on aika palata kotieläinten pariin!
Kirjoittaja on Ähtärin kotieläintilan Asta Kestinmäki.
Ähtärin blogi: Vapaapäivänä eläinpuisto näyttää aivan toiselta – pandojen keskoskaappi pysäytti haaveilemaan 24.3.2018
Ähtärin blogi: Tässä on sulle tää metso ja muita helmiä – erityisesti aprillipäivänä puhelin soi taukoamatta 31.3.2018
Ähtärin blogi: Näin supersuosittu pandalive on vaikuttanut työntekijöiden elämään – "Kylmä hiki otsalla avasin liven kello kaksi yöllä" 2.4.2018
Ähtärin blogi: Tämän takia pandat vangitsevat katseemme – selitys löytyy ihmisgeeneistä! 8.4.2018
Ähtärin blogi: Jokaisella on oma pandatarinansa, joka alkaa usein jo lapsuudesta – "Päässä soi TaoTaon tunnussävel" 15.4.2018
Pandahoitajan blogi: Mikä lelu kestäisi karhun voimia? Lumi pureskeli hevosten pallon parissa päivässä 22.4.2018